ຜູ້ນຳຊາວມົ້ງ ທີ່ລີ້ພັຍຢູ່ສະຫະຣັດ ມີແຜນຈະເດີນທາງໄປລາວ ໃນຕົ້ນປີໜ້າ
ຂ່າວສຳຄັນອື່ນໆ: ມີຕຳຣວດຄົນນຶ່ງບາດເຈັບ ໃນການປະທ້ວງ ຕໍ່ຕ້ານຈີນ ຢູ່ໃຕ້ຫວັນ; ຈີນ ໄດ້ຕັດສິນໂທດ ປະຫານຊີວິດ ພວກກໍ່ຄວາມຮຸນແຮງ ຢູ່ເຂດຊິນຈຽງ ຕື່ມ
ຜູ້ນຳຂອງ ປະຊາຄົມ ຊາວມົ້ງ ໃນສະຫະຣັດປະກາດວ່າ ທ່ານຈະເດີນທາງກັບຄືນໄປລາວ ໃນຕົ້ນປີໜ້ານີ້ ອະດີດນາຍພົນ ວັງ ປາວ ໄດ້ປະກາດໃຫ້ຊາບກ່ຽວກັບແຜນການຂອງ ທ່ານໃນຕົ້ນອາທິດນີ້ ໃນລະຫວ່າງ ງານລ້ຽງຮັບຮອງ ອາຫານຄ່ຳຊຶ່ງຈັດຂຶ້ນ ເປັນກຽດແກ່ທ່ານ ທີ່ເມືອງ FRESNO ຣັດ CALIFORNIA ທ່ານວັງປາວອາຍຸ 79 ປີ ຄັ້ງນຶ່ງເຄີຍເປັນຜູ້ນຳພາ ໃນການປະຕິບັດງານ ຂອງພວກກອງໂຈນທີ່ໄດ້ຮັບການສນັບສນຸນ ຈາກ ອົງການສືບລັບ CIA ຂອງສະຫະຣັດເພື່ອຕໍ່ສູ້ສະກັດກັ້ນ ການເຂົ້າກຳອຳນາດ ຂອງພວກຄອມມູນິສຢູ່ລາວ ໃນລະຫວ່າງສົງຄາມວຽດນາມ ທ່ານກ່າວຕໍ່ ພວກທີ່ໄປຮ່ວມງານວ່າ ທ່ານຈະເດີນທາງ ກັບຄືນໄປລາວໃນຄວາມພະຍາຍາມ ເພື່ອປົດປ່ອຍຊາວມົ້ງ ທີ່ກຳລັງປະເຊີນ ກັບການປະຫັດປະຫານທາງດ້ານການເມືອງ ມີຊາວມົ້ງຫລາຍໝື່ນຄົນ ໄດ້ພາກັນໂຕນໜີ ໄປຍັງປະເທດໄທເພື່ອຂໍ້ລີ້ພັຍການເມືອງ ສ່ວນນຶ່ງ ຂອງພວກຊາວມົ້ງເຫລົ່ານີ້ໄດ້ພາກັນອາສັຍຢູ່ ທີ່ສູນບ້ານຫ້ວຍນ້ຳຂາວ ໃນຈັງຫວັດເພັຊບູນ ທາງພາກເໜືອຂອງໄທ ມີຕຳຣວດຄົນນຶ່ງບາດ ເຈັບແລະອີກ 6 ຖືກຈັບໃນລະຫວ່າງການ ປະທ້ວງຕໍ່ຕ້ານ ການຢ້ຽມຢາມໃຕ້ຫວັນຂອງ ຫົວໜ້າຄະນະເຈຣະຈາຂອງຈີນແຜ່ນດິນ ໃຫຍ່ ເຫດຮ້າຍໃນມື້ວານນີ້ ເປັນຄວາມຮຸນ ແຮງເທື່ອທຳອິດທີ່ໄດ້ເກີດຂຶ້ນ ນັບແຕ່ທ່ານ CHEN YUNLIN ໄດ້ເດີນທາງ ໄປຮອດໃຕ້ຫວັນເມື່ອຫຼາຍໆມື້ກ່ອນນັ້ນ ອົງການຂ່າວຝຣັ່ງແຈ້ງວ່າຕຳຣວດຜູ້ທີ່ໄດ້ຣັບບາດເຈັບ ກຳລັງພະຍາຍາມ ທີ່ຈະຫ້າມບໍ່ໃຫ້ ພວກປະທ້ວງຈູດໝາກກະໂພກ ທ່ານ CHEN ກ່າວໃນມື້ວານນີ້ວ່າ ຂໍ້ຕົກລົງການຄ້າເສຣີລະຫວ່າງຈີນແລະໃຕ້ຫວັນ ຈະໃຫ້ຜົນປໂຍດ ແກ່ທັງສອງຝ່າຍ ທີ່ກອງປະຊຸມທຸຣະກິດແຫ່ງນຶ່ງຢູ່ເມືອງ TAICHUNG ໃນພາກກາງ ຂອງໃຕ້ຫວັນນັ້ນ ທ່ານ CHEN ກ່າວວ່າເປັນທີ່ເຂົ້າໃຈ ທີ່ບາງຄົນ ມີຄວາມວິຕົກກັງວົນ ກ່ຽວກັບຂໍ້ຕົກລົງທີ່ໄດ້ມີການສເນີໄປນັ້ນ ແຕ່ທ່ານກ່າວຕື່ມວ່າ ບໍ່ມີເຫດຜົນໃດໆທີ່ຈະຕ້ອງຢ້ານກົວ ຂໍ້ຕົກລົງດັ່ງກ່າວນີ້ ຂໍ້ຕົກລົງ ຊຶ່ງຮູ້ຈັກກັນຢ່າງເປັນທາງການວ່າ ຂໍ້ຕົກລົງວ່າດ້ວຍ ໂຄງຮ່າງການຮ່ວມມື ທາງດ້ານເສຖກິດແມ່ນເປັນຈຸດສຳຄັນທີ່ສຸດ ໃນການດຳເນີນ ຄວາມພະຍາຍາມ ຂອງປະທານາທິບໍດີໃຕ້ຫວັນທ່ານ MA YING JEOU ທີ່ຈະເຊື່ອມຕໍ່ ເສຖກິດຂອງໃຕ້ຫວັນໃຫ້ມີຄວາມ ໃກ້ຊິດຫລາຍຂຶ້ນ ກັບຕລາດ ທີ່ມີຜົນກຳໄຣສູງ ຂອງຈີນ ເຈົ້າໜ້າທີ່ ໃນເຂດຊິນຈຽງທາງພາກຕາເວັນຕົກຂອງຈີນກ່າວວ່າ ມີການ ຕັດສິນໂທດ ປະຫານຊີວິດພວກທີ່ໄດ້ປະກອບ ສ່ວນ ໃນການກໍ່ຈະລາຈົນລະວ່າງຊົນເຜົ່າຢ່າງ ຮຸນແຮງໃນເດືອນກໍຣະກົດຜ່ານມານັ້ນຕື່ມ ອີກ 5 ຄົນ ພວກນັກໂທດ ທີ່ຖືກພົບເຫັນວ່າມີຄວາມຜິດເຫລົ່ານີ້ ແມ່ນຈຸລ່າສຸດ ທີ່ໄດ້ຖືກຕັດ ສິນໂທດ ປະຫານຊີວິດໃນດຳເນີນຄະດີ ທີ່ອຸຣຸມຈີ ເມືອງເອກຂອງເຂດຊິນຈຽງ ໃນສັບປະດານີ້ ມີ 22ຄົນແລ້ວ ໄດ້ຖືກຕັດສິນໂທດ ປະຫານຊີວິດ ໃນອາທິດນີ້ ຫລັງຈາກຖືກພົບເຫັນວ່າມີຄວາມຜິດ ຍ້ອນໄດ້ປະກອບສ່ວນ ໃນການກໍ່ຈະລາຈົນຄັ້ງນັ້ນ ມີ 9 ຄົນໄດ້ຖືກປະຫານຊີວິດໄປແລ້ວ ຂະນະທີ່ອີກ 5 ຄົນ ທີ່ຖືກຕັດສິນໂທດ ປະຫານຊີວິດໄດ້ຖືກໂຈະ ການປະຫານ ເປັນເວລາ 2 ປີ ຊຶ່ງຕາມປົກກະຕິແລ້ວ ຈະຖືກປ່ຽນເປັນໂທດຈຳຄຸກຕລອດຊີວິດ ອີງຕາມຊື່ ຂອງພວກທີ່ຖືກຕັດສິນໂທດ ປະຫານຊີວິດນັ້ນທັງໝົດແມ່ນ ເປັນຊາວວີເກີ້ ນອກນັ້ນ ຍັງມີອີກ 8 ຄົນ ໄດ້ຮັບໂທດຈຳຄຸກຕລອດຊີວິດ ຂະນະທີ່ອີກ 4 ຄົນ ຖືກຕັດສິນໂທດ ຈຳຄຸກແຕ່ 10ປີຂຶ້ນໄປ ການໂຈມຕີ ດ້ວຍຣະເບີດສະລະຊີບ ໄດ້ສັ່ນສະເທືອນ ເມືອງ PESHAWARໃນພາກຕາເວັນຕົກສຽງເໜືອ ຂອງປາກິສຖານ ສົ່ງຜົນໃຫ້ ມີຜູ້ເສັຽຊີວິດຢ່າງ ນ້ອຍ 5ຄົນ ແລະໄດ້ຮັບບາດເຈັບ ຫຼາຍກວ່າ 20 ຄົນ ເຈົ້າໜ້າທີ່ ປາກິສຖານ ກ່າວວ່າຜູ້ ໂຈມຕີ ດ້ວຍຣະເບີດສະລະຊີບ ໄດ້ຍ່າງໄປຫາ ດ່ານກວດກາຮັກສາຄວາມປອດໄພແຫ່ງນຶ່ງ ໃນວັນພະຫັດມື້ນີ້ ແລະບີບຄະນວນຣະເບີດ ໃຫ້ແຕກຂຶ້ນເວລາຕຳຣວດ ຢຸດຜູ້ກ່ຽວ ເຈົ້າໜ້າທີ່ເວົ້າວ່າ ດ່ານກວດ ຊຶ່ງຢູ່ໃກ້ໆກັບສາຍການບິນແຫ່ງຊາດ ຂອງປາກິສຖານ ແມ່ນຕັ້ງຢູ່ຕາມເສັ້ນທາງ ທີ່ມີຣົດແລ່ນໄປມາຫລາຍທີ່ສຸດສາຍນຶ່ງ ໃນເມືອງ PESHAWAR ເຂດດັ່ງກ່າວນີ້ ຍັງເປັນບ່ອນຕັ້ງຂອງບໍຣິສັດສື່ມວນຊົນ ຈຳນວນນຶ່ງ ໂຮງຮຽນສາສນາຄຣິສຕ໌ ແລະທຸຣະກິດອື່ນໆອີກຫລາຍຢ່າງ ສານແຫ່ງນຶ່ງຂອງອີຣ່ານ ໄດ້ຕັດສິນໂທດອະດີດໂຄສົກຂອງຣັຖບານໃຫ້ ຈຳຄຸກ ເປັນເວລາ 6 ປີ ຍ້ອນໄດ້ພົວພັນໃນການ ປະທ້ວງລຸນຫລັງການເລືອກຕັ້ງ ເພື່ອຕໍ່ຕ້ານຣັຖບານ ນິຍົມແນວທາງເດີມ ຂອງອີຣ່ານ ທ່ານABDOLLAH RAMEZANZADEH ເປັນໂຄສົກຂອງຣັຖບານ ພາຍໃຕ້ການນຳພາ ຂອງອະດີດປະທານາທິບໍດີ ຫົວປະຕິຮູບ ທ່ານ MOHAMMAD KHATAMI ທີ່ເຂົ້າຮັບຕຳແໜ່ງ ແຕ່ປີ1997 ຫາປີ 2005 ອະດີດໂຄສົກ ຂອງຣັຖບານອີຣ່ານ ທ່ານນີ້ ແມ່ນນຶ່ງ ໃນຈຳນວນພວກປະຕິຮູບອະວຸໂສ ຄົນສຳຄັນໆ ທີ່ຖືກຈັບແລະດຳເນີນຄະດີ ໂດຍທາງການອີຣ່ານໃນຂໍ້ຫາຍຸແຍ່ ໃຫ້ເກີດຄວາມວຸ້ນວາຍ ຫລັງຈາກການເລືອກຕັ້ງ ປະທານາທິບໍດີທີ່ເປັນບັນຫາ ຖົກຖຽງໂຕ້ແຍ້ງ ໃນເດືອນມິຖຸນາ ຜ່ານມາ ກຸ່ມຝ່າຍຄ້ານ ຂອງອີຣ່ານໄດ້ກ່າວຫາ ປະທານາທິບໍດີ MAHMOUD AHMADINEJAD ວ່າ ສໍ້ໂກງຄະແນນສຽງເພື່ອໃຫ້ໄດ້ຮັບໄຊຊະນະ ໃນການເລືອກຕັ້ງ ຊຶ່ງເປັນການກ່າວຫາ ທີ່ຣັຖບານອີຣ່ານໄດ້ປະຕິເສດ ມີລາຍງານວ່າ ຣັດເຊັຽໄດ້ ຕົກລົງທີ່ຈະຂາຍເຮືອບິນຣົບມິກ 29 ໃຫ້ແກ່ມຽນ ມາ 20 ລຳ ສື່ມວນຊົນ ຂອງຣັດເຊັຽໄດ້ອ້າງຄຳ ເວົ້າ ຂອງເຈົ້າໜ້າທີ່ທະຫານ ທີ່ກຸງມົສກູ ທີ່ກ່າວວ່າຣັດເຊັຽ ໄດ້ຊະນະຈີນ ໃນການປະມູນເອົາສັນຍາຊື້ຂາຍ ເຮືອບິນຣົບທີ່ວ່ານີ້ຊື່ງມີມູນຄ່າປະມານ 570 ລ້ານໂດລາ ລາຍງານເວົ້າວ່າ ຈີນໄດ້ສເນີ ທີ່ຈະຂາຍເຮືອບິນຣົບອາຍພົ່ນຮຸ່ນ J-10 ແລະຮຸ່ນ FC-1 ຂອງຕົນ ໃຫ້ແກ່ມຽນມາ ຣັຖບານທະຫານມຽນມາ ພວມຖືກລົງໂທດ ທາງດ້ານການຄ້າ ຈາກສະຫະຣັດ ແລະປະເທດຕາເວັນຕົກອື່ນໆ ຍ້ອນມີປະວັດ ການເຄົາຣົບນັບຖືສິດ ທິມະນຸດທີ່ບໍ່ດີ ແຕ່ຣັດເຊັຽ ຈີນ ແລະອິນເດັຽ ໄດ້ຂາຍອາວຸດ ໃຫ້ແກ່ມຽນມາ ໃນໄລຍະ ບໍ່ເທົ່າໃດປີຜ່ານມານີ້ ລາຍຂ່າວ ຂອງສື່ມວນຊົນແຈ້ງວ່າ ກ່ອນໜ້ານີ້ ຣັດເຊັຽກໍເຄີຍຂາຍເຮືອບິນຣົບມິກ ໃຫ້ແກ່ມຽນມາມາແລ້ວ 12 ລຳ ໃນປີ 2001 ເຊີນຟັງຂ່າວລາຍລະອຽດ ໂດຍຄລິກບ່ອນສຽງ